  Григорий Фомин Анжелика Тихонова корреспондент Удмуртиын дышетскисьёслэн огъяросси олимпиадазылэн улосвыл люкетэз кутскиз. Отчы 7-11 классъёсын дышетскись 1 сюрс 100-лэсь трос пиналъёс пыриськозы. Соос 24 тодметъёсъя тодон-валанзэс эскерозы, ивортӥз элькунысь дышетонъя но тодосъя министерстволэн пресс-службаез. Туэ олимпидалэн радлыкез огъя кун экзамен сётонлы матын тупатэмын. Дышетскисьёс ужъёссэс видеокамераосын кабинетъёсын быдэсъяло. Сыӵе амал йылпумъянъёс зэмлыкоесь мед луозы шуыса кутӥське, пусйизы министерствоын. «Быдэстэм ужъёсты эскерон но камераос улын ортчоз. Заданиос федерал центрысь утиськись каналъёсъя лыктӥзы. (Олимпиадалэн - ред.) вань люкетъёсыз чакласько, записьёс возисько, соосты федерал ӧри эскерыны курыны быгатоз. Ваньмыз со улосвылъёс куспын бадӟым вожвылъяськонэн герӟаськемын, котькинлэн азьмынӥсь луэмез потэ» Ирина Крохина, Удмуртиысь дышетонъя но тодосъя министрлэн нырысетӥ воштӥсез Со олимпиадалэн берпуметӥ люкетэзлы йылпумъянъёсъя Удмуртия кӧня ке ар ӵоже ини кунысьтымы вить устоосыз улосвылъёс пӧлы пыре шуыса тодэ вайытӥз. 2020-тӥ арын элькунмы, Санкт-Петербургез но Татарстанэз азьпалтыса, куинетӥ инты басьтӥз. 2021-тӥ арын Огъяросси олимпидалэн берпуметӥ люкетаз 8-11 классъёсын 125 дышетскисьёс пыриськизы. Соос 23 тодметъёсъя вожвылъяськизы. Тужгес трос пыриськисьёс физкультурая, экологияя, математикая но экономикая вал. Вормисьлэсь дипломзэ 15 пиналъёс басьтӥзы. Куинез соос пӧлысь экологияя олимпиадалэн абсолютной вормисьёсыз луизы, одӥгез – экономикая абсолютной вормись. Со сяна, экономикая абсолютной вормись математика тодметъя куинетӥ инты басьтӥз на. Нош оглом призёръёс пӧлы 46 дышетскисьёс сюризы. «Элькунын быгатонлыко пиналъёсын ужан рос-прос радъямын. Мукет улосвылъёсын ӵошатыса, асьме дорын олимпиадае пыриськисьёсты пӧртэм школаосын дасяло, каръёсын но, гуртъёсын но. Олимпиадае пыриськисьёслэн лыдзы сярысь верано ке, школа люкетысен кутскыса, отчы 85 процентэз пиналъёс пырисько. Соос одӥг тодметъя гинэ уг, пӧртэм тодметъёсъя кужымзэс мертало» Ирина Крохина, Удмуртиысь дышетонъя но тодосъя министрлэн нырысетӥ воштӥсез Дышетскисьёслэн огъяросси олимпиадазылэн улосвыл люкетэз 25-тӥ тулыспалозь кыстӥськоз. Тырмыт балл люкам пиналъёс Удмуртилэсь данзэ берпуметӥ люкетаз утьыны луонлык басьтозы. Со 20-тӥ южтолэзьысен 30-тӥ оштолэзёзь кунысь пӧртэм улосвылъёсын ортчоз. Тодэ вайытом, Удмуртиысь дышетӥсьёслэсь ӧнер устолыкъя «Педагог года Удмуртии» элькун вожвылъяськонэ пыриськыны куриськонъёссэс куто.  Тегъёс: Удмуртия Дышетон пиналъёс Россия Олимпиада  